b'\n_START_ARTICLE_\nArkia\n_START_PARAGRAPH_\nArkia (Arkia Israel Airlines) er et israelsk flyselskap med hovedkontor i Tel Aviv. Det er det nest st\xc3\xb8rste i landet og har rutetrafikk b\xc3\xa5de p\xc3\xa5 innen- og utenlandske destinasjoner i tillegg til chartertrafikk til Vest-Europa og middelhavsomr\xc3\xa5det. Hovedbasen er Ben Gurion flyplassen i Lod, men et betydelig antall flyvninger g\xc3\xa5r ogs\xc3\xa5 fra Sde Dov i Tel Aviv og fra Eilat og Ovda flyplassene i s\xc3\xb8r.\n_START_SECTION_\nStarten\n_START_PARAGRAPH_\nArkia ble startet i 1949 som et rent innenlandsselskap, hadde navnet Israel Inland Airlines og var organisert som et datterselskap til El Al. Id\xc3\xa9en var \xc3\xa5 f\xc3\xa5 i gang en forbindelse mellom nord og s\xc3\xb8r, i f\xc3\xb8rste rekke Tel Aviv og Eilat. Selskapet startet flyvninger i 1950 med den sivile versjonen av Curtis Commando, et troppetransportfly. Senere fikk selskapet De Havilland DH 89 maskiner, etterfulgt av Douglas DC-3. Den f\xc3\xb8rste ruten gikk fra Rosh Pina til Eilat og ble fl\xc3\xb8yet to ganger i uken. F\xc3\xb8rste \xc3\xa5ret fl\xc3\xb8y 13.485 passasjerer med selskapet. El Al hadde 50% eierandel, Histadrut (israelsk \xc2\xabLO\xc2\xbb) eide resten.\n_START_SECTION_\nVekst\n_START_PARAGRAPH_\nNavnet utviklet seg med tiden til Eilata Airlines via Aviron til dagens Arkia Israel Airlines. Etter hvert, utover p\xc3\xa5 1950-tallet, ble frekvensen utvidet til to daglige flyvninger og passasjertallet \xc3\xb8kte til over 70\xc2\xa0000._NEWLINE_Eilat ble utviklet til en stadig viktigere desitnasjon utover p\xc3\xa5 1960-tallet og i 1967-68 satte selskapet inn Handley Page Dart Herald 200 fly. Dette gav ogs\xc3\xa5 mulighet til \xc3\xa5 opprette nye ruter til Jerusalem, Sharm el-Sheikh og Santa Caterina. De to rutene til Sinai ble avviklet i forbindelse med at omr\xc3\xa5det ble tilbakef\xc3\xb8rt til Egypt i 1982 if\xc3\xb8lge fredsavtalen fra 1979.\n_START_SECTION_\nTil utlandet\n_START_PARAGRAPH_\nI mars 1980 fusjonerte selskapene Arkia og Kanaf Arkia og gikk inn p\xc3\xa5 det internasjonale chartermarkedet._NEWLINE_I februar 2007 fikk Arkia tillatelse til \xc3\xa5 starte rute til Larnaka p\xc3\xa5 Kypros og Dublin. I juli 2007 kom nyheten om at selskapet planla ruteforbindelser til New York og Bangkok, destinasjoner som hittil betjenes med charter. I 2008 \xc3\xa5pnet myndighetene for st\xc3\xb8rre konkurranse og Arkia har s\xc3\xb8kt om \xc3\xa5 f\xc3\xa5 opprette ruteforbindelser til Barcelona, Berlin, Moskva og Paris. Paris ble innvilget i februar 2008 og ruten starter i mai 2008.'